b"\n_START_ARTICLE_\nAndreu Caimari i Noguera\n_START_SECTION_\nBiografia\n_START_PARAGRAPH_\nEstudi\xc3\xa0 al Seminari de Sant Pere de Mallorca i obtingu\xc3\xa9 el doctorat en Teologia a la Universitat Gregoriana. Ordenat sacerdot el 1917, fou nomenat catedr\xc3\xa0tic del Seminari de Mallorca, canonge (1934) i canonge-arxipreste de la Seu de Mallorca (1948)._NEWLINE_Public\xc3\xa0 poemes, articles, assaigs i biografies, com les del P. Rafel Serra (1929) i del bisbe Llompart Jaume (1929), entre d'altres. Fund\xc3\xa0, amb Joan Rotger, la revista Studia, en la qual public\xc3\xa0 diversos articles. Poeta molt influ\xc3\xaft per Costa i Llobera, aconsegu\xc3\xad nombrosos guardons a diferents cert\xc3\xa0mens. Va ser premiat l'any 1916 als Jocs Florals de Palma, i diverses vegades als de Barcelona._NEWLINE_El seu lul\xc2\xb7lisme t\xc3\xa9 un caire de divulgaci\xc3\xb3, per una part, i, per l'altra, s'interessa per la cr\xc3\xadtica textual. Ingress\xc3\xa0 a la Maioricensis Schola Lullistica el 1975_NEWLINE_Inicialment integrat dins el catalanisme cat\xc3\xb2lic de certs sectors del clergat mallorqu\xc3\xad, predic\xc3\xa0 en catal\xc3\xa0 el Serm\xc3\xb3 de la Conquesta (1920) i adapt\xc3\xa0 al catal\xc3\xa0 dialectal de Mallorca el Sant Evangeli de Pere Ginebra. Per\xc3\xb2, des de l'inici de la Guerra Civil Espanyola adopt\xc3\xa0 posicions anticatalanistes, exalt\xc3\xa0 la revolta militar com una croada i obstaculitz\xc3\xa0, com a membre de la Comissi\xc3\xb3 Interdiocesana de Lit\xc3\xbargia, les versions catalanes de la lit\xc3\xbargia."